CELEX: 62014TN0696
Language: et
Date: 2014-09-22 00:00:00
Title: Kohtuasi T-696/14 P: Bernat Montagut Viladot 22. septembril 2014 esitatud apellatsioonkaebus Avaliku Teenistuse Kohtu 15. juuli 2014 . aasta otsuse peale kohtuasjas F-160/12: Montagut versus komisjon

17.11.2014   
            
            
               ET
            
            
               Euroopa Liidu Teataja
            
            
               C 409/58
            
         Bernat Montagut Viladot 22. septembril 2014 esitatud apellatsioonkaebus Avaliku Teenistuse Kohtu 15. juuli 2014. aasta otsuse peale kohtuasjas F-160/12: Montagut versus komisjon
   (Kohtuasi T-696/14 P)
   2014/C 409/79
   Kohtumenetluse keel: hispaania
   
      Pooled
   
   
      Apellatsioonkaebuse esitaja: Bernat Montagut Viladot (Schaerbeek, Belgia) (esindajad: advokaadid F. Rodríguez-Gigirey Pérez ja J. Simón Sánchez)
   
      Teine menetluspool: Euroopa Komisjon
   
      Nõuded
   
   Apellatsioonkaebuse esitaja palub Üldkohtul:
   
               —
            
            
               tühistada Avaliku Teenistuse Kohtu 15. juuli 2014. aasta otsus kohtuasjas F-160/12: Montagut vs. komisjon;
            
         
               —
            
            
               rahuldada hagi, mille B. Montagut Viladot esitas kohtuasjas F-160/12, lugedes hagi vastuvõetavaks ja põhjendatuks;
            
         
               —
            
            
               rahuldada kodukorra artikli 139 alusel nõuded, mis B. Montagut Viladot esitas esimeses kohtuastmes, tühistades 8. veebruari 2012. aasta otsuse, millega B. Montagut Viladot jäeti välja reservnimekirjast, ja
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Käesolev apellatsioonkaebus on esitatud Avaliku Teenistuse Kohtu 15. juuli 2014. aasta otsuse peale kohtuasjas F-160/12: Montagut vs. komisjon, millega jäeti rahuldamata B. Montagut Viladot esitatud hagi konkursi EPSO/AD/206/11 (AD 5) komisjoni otsuse peale jätta tema nimi välja selle konkursi tulemusel koostatud reservnimekirjast.
   Oma hagi põhjendamiseks esitab apellatsioonkaebuse esitaja kolm väidet.
   
               1.
            
            
               Esimene väide, et tõlgendusega, mille kohus andis konkursiteate lisa 3. osa punktis 2 sisalduvatele sätetele ning Hispaania õigusnormidele, mis käsitlevad kõrgharidusdiplomeid, on rikutud õigusnorme.
               
                           —
                        
                        
                           Apellatsioonkaebuse esitaja väidab selles osas, et kohus keskendus ainuüksi asjaolule, et B. Montagut Viladot kõrgharidusdiplom ei ole „ametlik diplom”; seda asjaolu apellatsioonkaebuse esitaja ei vaidlusta ega eita, kuid märgib, et kohus jättis seevastu omaenda kohtupraktikaga vastuollu minnes tuvastamata, et B. Montagut Viladot diplom on kõrgharidusdiplom, mis vastab konkursiteates esitatud nõudele, et isikul „peab olema haridustase, mis vastab vähemalt kolmeaastasele täisajaga kõrgharidusõppele, mille eest on antud diplom”.
                        
                     
         
               2.
            
            
               Teine väide, et on rikutud õiguskindluse põhimõtet.
               
                           —
                        
                        
                           Apellatsioonkaebuse esitaja väidab selles osas, et kohus ei andnud oma otsuses adekvaatset ja põhjendatud hinnangut Hispaania õigusnormidele (Ülikoolide seadus 6/2001) seoses B. Montagut Viladot kõrgharidusdiplomiga ning tema reservnimekirja kandmisega; samuti ei pidanud kohus kinni omaenda praktikast sarnastes kohtuasjades (F-97/12: Thomé vs. komisjon) ning konkursiteate lisa 3. osa punkti 2 sätetes kehtestatud konkursitingimustest.
                        
                     
         
               3.
            
            
               Kolmas väide, et on rikutud õiguspärase ootuse kaitse põhimõtet.
               
                           —
                        
                        
                           Apellatsioonkaebuse esitaja väidab selles osas, et kohus ei andnud oma otsuses põhjendatud hinnangut B. Montagut Viladot õiguspärasele ootusele, et ta kantakse pärast 12. augusti 2011. aasta teatise saamist reservnimekirja, kuivõrd kohtuotsuses käsitleti ainult kohaldatavate õigusnormide järgimise küsimust.